Jiba, Mrwebi finaal geposAdvokate Nomgcobo Jiba en Lawrence Mrwebi (Foto’s: ANA) Adv. Nomgcobo Jiba en adv. Lawrence Mrwebi is finaal uit die Nasionale Vervolgingsgesag (NVG) geskop. Die parlement en die Nasionale Raad van Provinsies (NRP) het Dinsdag in afsonderlike sittings ooreengekom op dié besluit. Dit volg nadat die parlementêre portefeuljekomitee oor justisie en korrektiewe dienste ook vroeër verlede week aanbeveel het dat Jiba nié weer as adjunk-nasionale direkteur van openbare vervolging heraangestel word nie, en ook Mrwebi nie in sý voormalige pos as spesiale direkteur van openbare vervolging nie. ŉ Kommissie van ondersoek onder voorsitterskap van oudregter Yvonne Mokgoro het reeds in April bevind het dat Jiba en Mrwebi albei deur pres. Cyril Ramaphosa uit hul poste ontslaan moet word. Hy het hulle daarna die trekpas gegee. Mokgoro het bevind dat albei ongeskik is vir hul poste, dat hulle oneerlik is, dat hul integriteit bedenklik is en dat hul werk nie van die nodige vlakke van professionele etiek, deursigtigheid en verantwoordbaarheid getuig nie. In Mrwebi se geval was die kommissie spesifiek striemend oor sy rol in die uiters bedenklike terugtrek van klagte teen die voormalige hoof van misdaadintelligensie in die polisie, Richard Mdluli, wat ŉ voorste kornuit van oudpres. Jacob Zuma was. Ingevolge wetgewing moes die parlement oorweeg of die president se besluit gehandhaaf moes word.